CELEX: 52019PC0304
Language: mt
Date: 2019-06-28
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 28.6.2019
            COM(2019) 304 final
            2019/0144(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud 
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (“id-Direttiva tal-VAT”
                  1
               ), il-Kunsill, filwaqt li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir tal-VAT jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fil-11 ta’ Marzu 2019, ir-Rumanija talbet l-awtorizzazzjoni biex tkompli tapplika miżura ta’ deroga mill-Artikolu 193 tad-Direttiva tal-VAT, li jiddetermina l-persuna responsabbli għall-ħlas tal-VAT. 
            
            
               B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tar-Rumanija, permezz tal-ittri datati d-9 ta’ April 2019. Permezz ta' ittra datata l-10 ta' April 2019, il-Kummissjoni nnotifikat lir-Rumanija li kellha l-informazzjoni kollha meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Bħala regola ġenerali, l-Artikolu 193 tad-Direttiva tal-VAT jistipula li hija l-persuna taxxabbli li tipprovdi l-merkanzija jew is-servizzi li normalment għandha r-responsabbilità li tħallas il-VAT.
               
               
                  Skont l-Artikolu 395 tad-Direttiva tal-VAT, l-Istati Membri jistgħu japplikaw miżuri ta’ deroga mid-dispożizzjonijiet tad-Direttiva tal-VAT sabiex jissimplifikaw il-proċedura tal-ġbir tal-VAT jew biex jipprevjenu ċerti tipi ta’ evażjoni jew ta’ evitar tat-taxxa jekk ikunu ġew awtorizzati mill-Kunsill.
               
            
            
               Fl-2009, ir-Rumanija talbet deroga biex tkun awtorizzata tapplika l-mekkaniżmu tar-reverse charge għal, inter alia, provvisti ta’ prodotti tal-injam. Skont din il-proċedura, il-ħlas tal-VAT isir ir-responsabbiltà tal-persuna taxxabbli li tirċievi l-provvisti. Dawn il-prodotti tal-injam jinkludu, b'mod aktar speċifiku, injam mhux maqtugħ, injam tond jew bix-xaqq biex jinħadem, il-ħatab, prodotti tal-injam, kif ukoll injam bit-tarf kwadru jew imxellef u injam ħarex, ipproċessat jew nofsu maħdum.
            
            
               Din it-talba ġiet approvata mid-Deċiżjoni ta' Implimentazzjoni tal-Kunsill 2010/583/UE
                  2
                sal-31 ta’ Diċembru 2013 u, fir-rigward tal-prodotti tal-injam, sussegwentement estiża sal-31 ta’ Diċembru 2016 bid-Deċiżjoni ta' Implimentazzjoni tal-Kunsill 2013/676/UE
                  3
                u bid-Deċiżjoni ta’ Implimentazzjoni tal-Kunsill (UE) 2016/1206
                  4
                sal-31 ta’ Diċembru 2019. 
            
            
               Ir-Rumanija issa talbet għall-estensjoni tad-deroga dwar l-applikazzjoni tal-mekkaniżmu tar-reverse charge għal provvisti ta’ dawn il-prodotti tal-injam.
            
            
               Abbażi tar-rapport mibgħut mir-Rumanija, li ġie ppreżentat flimkien mat-talba għall-estensjoni tal-miżura, il-ħatra tar-riċevitur bħala l-persuna responsabbli għall-ħlas tal-VAT fuq il-provvisti tal-prodotti tal-injam imsemmija hawn fuq kellha l-effett li tipprevjeni l-evażjoni u l-evitar tat-taxxa f’dan is-settur li huwa kkaratterizzat minn għadd kbir ta’ rivendituri u intermedjarji żgħar li deher li kien diffiċli biex jiġu kkontrollati. Għaldaqstant, l-estensjoni għal perjodu limitat ieħor tidher ġustifikabbli billi jidher li l-miżura ma kellha l-ebda impatt negattiv fuq il-frodi fil-livell tal-bejgħ bl-imnut, jew f’setturi oħrajn fi Stati Membri oħra. Għaldaqstant, b’kunsiderazzjoni tas-sitwazzjoni legali u fattwali li ma nbidlitx, qed jiġi propost li tiġi estiża l-miżura ta’ deroga, biex b’hekk ir-Rumanija tkun tista’ tkompli tapplika din il-miżura ta’ deroga sal-31 ta’ Diċembru 2022.
            
            
               
                  B’mod ġenerali, id-derogi jingħataw għal perjodu ta’ żmien limitat biex ikun jista’ jiġi vvalutat jekk il-miżura speċjali hijiex xierqa u effettiva, u sabiex l-Istati Membri jingħataw iż-żmien biex jintroduċu miżuri konvenzjonali oħra sabiex jindirizzaw il-problema rispettiva sakemm tiskadi l-miżura ta’ deroga. Id-deroga li tippermetti l-użu tal-mekkaniżmu tar-reverse charge tingħata biss f’każijiet eċċezzjonali għal oqsma speċifikament frodulenti u għandha tintuża biss bħala l-aħħar alternattiva. 
               
               
                  Għalhekk, sakemm tiskadi d-deroga, ir-Rumanija jeħtieġ li timplimenta miżuri konvenzjonali oħrajn biex tiġġieled u tipprevjeni aktar tixrid ta’ frodi tal-VAT fis-settur tal-injam. Konsegwentement, ma hemmx għalfejn titkompla d-deroga mill-Artikolu 193 tad-Direttiva 2006/112/KE fir-rigward ta’ dawn il-provvisti.
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Derogi simili b’rabta mal-Artikolu 193 tad-Direttiva tal-VAT ingħataw lil Stati Membri oħra.
               
               
                  Għalhekk, il-miżura proposta hija konsistenti mad-dispożizzjonijiet eżistenti tad-Direttiva tal-VAT. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
               
            
            
               Meta wieħed iqis il-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq.
            
            
               •Għażla tal-istrument
            
            
               L-istrument propost: Deċiżjoni ta' Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mid-dispożizzjonijiet komuni tal-VAT hi possibbli biss bl-awtorizzazzjoni tal-Kunsill li jaġixxi b’mod unanimu bi proposta tal-Kummissjoni. Deċiżjoni ta’ Implimentazzjoni tal-Kunsill hija l-aktar strument xieraq minħabba li tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba tar-Rumanija u tikkonċerna biss lil dan l-Istat Membru.
               
            
            
               •Ġbir u użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               Il-proposta għal Deċiżjoni ta’ Implimentazzjoni tal-Kunsill għandha l-għan li tipprevjeni ċerti forom ta’ evażjoni jew ta’ evitar tat-taxxa fis-settur tal-injam u għalhekk għandha impatt potenzjalment pożittiv billi se tkompli tipprevjeni skemi ta’ frodi li ġew applikati qabel f’dan is-settur tal-injam. Skont ir-Rumanija, jekk din il-miżura ma tiġix estiża, il-qawmien mill-ġdid ta' dawn l-iskemi ma jkunx jista' jiġi evitat.
            
            
               Madankollu, minħabba l-kamp ta' applikazzjoni ristrett tad-deroga u l-applikazzjoni limitata fiż-żmien, f'kull każ l-impatt se jkun limitat.
            
            
               4.IMPLIKAZZJONI GĦALL-BAĠIT
            
            
               Il-proposta mhi se jkollha l-ebda implikazzjoni negattiva għall-baġit tal-UE.
            
            
               5.ELEMENTI OĦRA
            
         
         
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               Il-proposta hija limitata fiż-żmien.
            
            
               2019/0144 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta' Implimentazzjoni 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  5
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Id-Deċiżjoni ta’ Implimentazzjoni tal-Kunsill 2010/583/UE
                  6
                u, sussegwentement, id-Deċiżjoni ta’ Implimentazzjoni tal-Kunsill 2013/676/UE
                  7
                awtorizzaw lir-Rumanija biex tapplika miżura speċjali li tinnomina l-persuna taxxabbli li tirċievi l-provvisti ta’ prodotti tal-injam mingħand persuni taxxabbli bħala l-persuna responsabbli għall-ħlas tat-taxxa fuq il-valur miżjud (VAT) fuq dawk il-provvisti. L-awtorizzazzjoni mogħtija bid-Deċiżjoni ta’ Implimentazzjoni 2013/676/UE ġiet estiża sal-31 ta’ Diċembru 2019 bid-Deċiżjoni ta’ Implimentazzjoni tal-Kunsill (UE) 2016/1206
                  8
               .
            
            
               (2)Permezz tal-ittra rreġistrata mal-Kummissjoni fil-11 ta’ Marzu 2019, ir-Rumanija talbet l-awtorizzazzjoni biex tkompli tapplika l-miżura speċjali awtorizzata bid-Deċiżjoni ta’ Implimentazzjoni 2013/676/UE. It-talba kienet akkumpanjata minn rapport dwar l-applikazzjoni ta’ dik il-miżura, kif mitlub mill-Artikolu 3 ta’ dik id-Deċiżjoni ta’ Implimentazzjoni.
            
            
               (3)Permezz ta' ittri datati d-9 ta' April 2019, il-Kummissjoni infurmat lill-Istati Membri l-oħra bit-talba tar-Rumanija. Permezz ta' ittra datata l-10 ta' April 2019, il-Kummissjoni nnotifikat lir-Rumanija li kellha l-informazzjoni kollha meħtieġa biex tqis it-talba.
            
            
               (4)Skont l-informazzjoni pprovduta mir-Rumanija fit-talba tagħha, is-sitwazzjoni fattwali li ġġustifikat l-applikazzjoni tal-miżura speċjali ma nbidlitx. Barra minn hekk, l-analiżi mill-awtoritajiet Rumeni tindika li l-miżura kienet effettiva fit-tnaqqis tal-evażjoni tat-taxxa.
            
            
               (5)Il-Kummissjoni tqis li l-miżura speċjali hija proporzjonata mal-għanijiet li jridu jinkisbu peress li hija limitata għal operazzjonijiet speċifiċi ħafna f’settur li joħloq problemi konsiderevoli fir-rigward tal-evażjoni u l-evitar tat-taxxa. Barra minn hekk tikkunsidra li l-applikazzjoni kontinwata tal-miżura m'għandux ikollha xi impatt negattiv fuq il-prevenzjoni ta' frodi fil-livell tal-bejgħ bl-imnut, f’setturi oħra jew fi Stati Membri oħra.
            
            
               (6)Għalhekk, jenħtieġ li r-Rumanija tkun awtorizzata tkompli tapplika l-miżura speċjali għal perjodu limitat ulterjuri sal-31 ta' Diċembru 2022.
            
            
               (7)B'mod ġenerali, id-derogi jiġu awtorizzati għal perjodu ta' żmien limitat biex ikun jista' jiġi vvalutat jekk il-miżuri speċjali humiex xierqa u effettivi. Id-derogi jagħtu lill-Istati Membri ż-żmien biex jintroduċu miżuri konvenzjonali oħrajn biex jindirizzaw il-problema inkwistjoni sal-iskadenza tal-miżuri speċjali. Deroga li tippermetti li jsir użu mill-mekkaniżmu tar-reverse charge tingħata biss eċċezzjonalment għal oqsma speċifiċi fejn isir frodi u tikkostitwixxi mezz tal-aħħar għażla. Għaldaqstant, ir-Rumanija jeħtieġ li timplimenta miżuri konvenzjonali oħra biex tiġġieled u tipprevjeni l-firxa ulterjuri tal-frodi tal-VAT fis-settur tal-injam u konsegwentement ma jkollhiex għalfejn tkompli tidderoga mill-Artikolu 193 tad-Direttiva 2006/112/KE fir-rigward ta’ dawn il-provvisti. Għaldaqstant, f’dan l-istadju m’hemmx bżonn li tiġi inkluża dispożizzjoni speċifika fid-Deċiżjoni ta’ Implimentazzjoni 2013/676/UE għat-tfassil ta’ talbiet ulterjuri dwar l-estensjoni tad-deroga awtorizzata b’dik id-Deċiżjoni ta’ Implimentazzjoni lil hinn mill-31 ta’ Diċembru 2022.
            
            
               (8)Il-miżura ta' deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
            
            
               (9)Għaldaqstant, jenħtieġ li d-Deċiżjoni ta' Implimentazzjoni 2013/676/UE tiġi emendata skont dan,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Id-Deċiżjoni ta' Implimentazzjoni tal-Kunsill 2013/676/UE għandha tiġi emendata kif ġej:
            
            
               (1) fl-Artikolu 1, id-data “il-31 ta' Diċembru 2019” hija sostitwita bid-data “il-31 ta' Diċembru 2022”;
            
            
               (2) l-Artikolu 3 jitħassar.
            
            
               Artikolu 2
            
            
               Din id-Deċiżjoni hija indirizzata lir-Rumanija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        Id-Deċiżjoni ta' Implimentazzjoni tal-Kunsill 2010/583/UE tas-27 ta' Settembru 2010 li tawtorizza lir-Rumanija biex tintroduċi miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 256, 30.9.2010, p. 27)
               
               
                  
                     (3)
                  
                        Id-Deċiżjoni ta' Implimentazzjoni tal-Kunsill 2013/676/UE tal-15 ta' Novembru 2013 li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 316, 27.11.2013, p. 31)
               
               
                  
                     (4)
                  
                        Id-Deċiżjoni ta' Implimentazzjoni tal-Kunsill (UE) 2016/1206 tat-18 ta' Lulju 2016 li temenda d-Deċiżjoni ta' Implimentazzjoni 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 198, 23.7.2016, p. 47)
               
               
                  
                     (5)
                  
                        ĠU L 347, 11.12.2006, p. 1.
               
               
                  
                     (6)
                  
                        Id-Deċiżjoni ta' Implimentazzjoni tal-Kunsill 2010/583/UE tas-27 ta' Settembru 2010 li tawtorizza lir-Rumanija biex tintroduċi miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 256, 30.9.2010, p. 27).
               
               
                  
                     (7)
                  
                        Id-Deċiżjoni ta' Implimentazzjoni tal-Kunsill 2013/676/UE tal-15 ta' Novembru 2013 li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 316, 27.11.2013, p. 31)
               
               
                  
                     (8)
                  
                        Id-Deċiżjoni ta' Implimentazzjoni tal-Kunsill (UE) 2016/1206 tat-18 ta' Lulju 2016 li temenda d-Deċiżjoni ta' Implimentazzjoni 2013/676/UE li tawtorizza lir-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 198, 23.7.2016, p. 47)